Edi lăsase bidonașele într-o tufă de măcriș și se trăsese la umbră, culegea scaieții și-i arunca la loc în iarbă posomorît, frații Mînzu stăteau mai încolo lipiți unul de altul, și dacă i-aș fi văzut luîndu-se de mînă nu mi s-ar fi părut ciudat, și Tobă bombănea și trăgea un capăt de plasă prinsă în tufele de măcriș, iar sudoarea începuse să i se scurgă în valuri pe frunte, se aduna în sprîncene și îi picura pe obraji, și de acolo pe bărbie și pe gît în jos, de-i făcuse o pată închisă în jurul marginii de la tricou, cum se face pe tavan, în jurul lustrei, cînd plouă.